Þingræður haldnar á Alþingi Íslendinga



Herra forseti. Það var vegna yfirlýsingar hæstv. forseta um það að, ef ekkert sérstakt breyttist, yrði þetta síðasti fundur fyrir hátíðisdagana. Nú vitum við allir, hvernig á stendur í þinginu, að svo miklu leyti sem nokkur veit það. Verið er að reyna að mynda ríkisstjórn og ekki víst, hvernig eða hvenær því lýkur. Hins vegar er einnig vitað, að nokkrir þm. eru ýmist þegar farnir eða munu fara heim til sín næstu daga til að halda jól á heimilum sínum. Innan Sjálfstfl. hefur orðið samkomulag um það, að þeir þm., sem færu, gæfu félögum sínum fullt umboð til að semja um þau mál, sem nauðsynleg eru, í þeirra fjarveru. Þeir geta að sjálfsögðu ekki greitt atkv. á þingfundi, það þarf ekki að taka fram, en að svo miklu leyti sem um samninga um mál á milli þingflokkanna er að ræða, er þess vegna þingflokkurinn fyllilega starfhæfur, jafnvel þótt þessir þm. fari burt. Einmitt vegna þess, að vitað er, að nokkrir þm. a.m.k. úr Sjálfstfl. - og ég hef örugga vissu einnig úr öðrum flokkum - munu hverfa burt, kann að vera óþægilegt að þurfa að hafa þingfundi milli jóla og nýárs. Þess vegna vil ég skjóta því til forseta, - ég veit, að hann ræður því ekki, en hann athugi það í sambandi við aðra fyrirmenn þingsins og ráðamenn hér, hvort ekki mundi skynsamlegt að afgreiða nú þegar í dag það mál, sem ég tel víst að engum ágreiningi geti valdið að afgreiða þurfi, en það er heimild til fjárgreiðslna úr ríkissjóði. Hversu vel sem stjórnarmyndun kann að ganga og hversu vel sem henni kann að takast, þá vita þó allir, að fjárlög verða ekki héðan af afgr. fyrir desemberlok. Og eins er vitað, að engum þm. getur komið til hugar að neita um heimild til nauðsynlegra fjárgreiðslna, hver sem stjórnin verður. Þess vegna sýnist mér einsætt, að það séu skynsamleg vinnubrögð að afgreiða þetta frv. nú í dag, á meðan þm. eru ekki farnir fleiri en enn er, og síðan hafi forsetar það auðvitað í hendi sér í samráði við núv. hæstv. ríkisstj. eða aðra, hvort sem það verður ein eða tvær, sem koma í hennar stað á þeim dögum, sem fram undan eru, að kveðja þingið saman til formlegs fundar, strax og nauðsyn krefur. En ég vildi í allri vinsemd og án þess að gagnrýna nokkuð þá starfshætti, sem við eru hafðir, benda á og bera fram tilmæli um það, að fjárgreiðslufrv. yrði afgreitt út úr þinginu í dag, og vil lýsa því yfir, að þótt við sjálfstæðismenn séum í eindreginni andstöðu við núv. hæstv. ríkisstj., þá skulum við afgreiða það umræðulaust hér í Nd., þannig að engin töf verði af okkar hálfu.

Forseti (EOl): Það er því miður ekki á valdi þessarar d. að taka þetta mál fyrir. Ég hafði grennslazt eftir við hæstv. forseta Ed., hvort þetta mál mundi ekki geta komið til okkar í dag. En það lítur ekki út fyrir, að það verði. Yrði breyt. þar á, hafði ég þennan vara við því að slíta fundi nú, að e.t.v. yrði þá kallaður saman fundur á morgun. En á mínu valdi er ekki að ráða við þetta, því miður.  Ég vil leyfa mér að óska öllum hv. þdm. gleðilegra jóla og alls góðs þessa hátíðisdaga. Þeim, sem heim fara þennan stutta tíma, vil ég óska góðrar heimferðar og góðrar hingaðkomu aftur. Starfsfólki þingsins vil ég óska gleðilegra jóladaga, og um leið vil ég þakka öllum hv. þdm. fyrir gott samstarf fram að þessari hátíð og góða samvinnu við mig.



Herra forseti. Ég vil fyrir hönd dm. þakka hæstv. forseta fyrir hans hlýju óskir í garð okkar þm. og annarra samstarfsmanna okkar við þessa stofnun. Ég vil af hálfu þm. þakka hæstv. forseta fyrir ánægjulegt samstarf, það sem af er á þessu þingi, skörulega, réttláta og snurðulausa fundarstjórn, og ég vil óska honum og fjölskyldu hans allra heilla og biðja þeim blessunar. Ég bið þm. um að staðfesta þessi orð mín með því að standa úr sætum. - Dm. risu úr sætum.

Forseti (EOl): Ég vil þakka hv. 1. þm. Reykv. fyrir hlý orð og góðar óskir í minn garð og öllum hv. þdm. fyrir að taka undir þær. Ég endurtek svo óskir mínar um gleðileg jól til hv. þm. Næsti fundur verður boðaður með dagskrá. Fundi er slitið.